
<סדר-היום:>
<תקנות כלי ירייה (אגרות רישיון) (תיקון), התשע"ד–2014>
נכחו:

<חברי הוועדה:> 
דוד צור – מ"מ היו"ר
יפעת קריב

פנינה תמנו-שטה
<מוזמנים:> 
	טליה אברבוך
	–
	יועצת השר, המשרד לביטחון פנים

	יואל הדר
	–
	יועמ"ש בט"פ, המשרד לביטחון פנים

	רפ"ק דודו כהן
	–
	ראש תחום נשק ארצי, משטרת ישראל, המשרד לביטחון פנים

	יעקב עמית
	–
	מנהל אגף כלי ירייה, המשרד לביטחון פנים

	יואל לוי
	–
	סמנכ"ל בכיר לתפעול ובקרה, המשרד לביטחון פנים

	גיל נדל
	–
	יועמ"ש, חטיבת כלי נשק ומטווחים, איגוד לשכות המסחר

	מאיר פוקס
	–
	ע' יועמ"ש, המשרד לביטחון פנים

	גבריאלה פיסמן
	–
	ממונה, ייעוץ וחקיקה פלילי, משרד המשפטים

	ליאנה מגד
	–
	עו"ד, ייעוץ וחקיקה, משרד המשפטים

	אמיר אדרי
	–
	מרכז תחום ביטחון פנים, אגף התקציבים, משרד האוצר

	יאיר דוידוביץ
	–
	מנכ"ל, התאחדות הקליעה בישראל

	יסמין הרמן
	–
	מנהלת תחום  נשק ומטווחים, איגוד לשכות המסחר

	מאיר רוט
	–
	חטיבת הנשק והמטווחים, יבוא ויצוא, לשכת המסחר 

	דוד דהאן
	–
	יו"ר, ארגונים חברתיים בכנסת


<ייעוץ משפטי:>
עידו בן יצחק
תובל צ'סלר (מתמחה)
<מנהלת הוועדה:>
לאה קריכלי
<רישום פרלמנטרי:>
רונית יצחק
<תקנות כלי ירייה (אגרות רישיון) (תיקון), התשע"ד–2014>
<היו"ר דוד צור:>
רבותי, בוקר טוב, אני מתכבד להתחיל בישיבה, אני מתנצל על האיחור הקל. אני עובר מייד להצבעות, זאת אומרת, אני מתחיל בהקראה. הדיון הסתיים בשבוע שעבר ותוך כדי הקראות ניתן לומר את הדברים ואת ההסתייגויות, לכן בכוונתי לסיים עם החוק הזה.
<פנינה תמנו-שטה:>
שלום לך, אדוני היושב-ראש.
<היו"ר דוד צור:>
בוקר טוב.

<פנינה תמנו-שטה:>
אני חדשה בוועדה.
<היו"ר דוד צור:>
אה, באמת? את מי את מחליפה?

<פנינה תמנו-שטה:>
את רינה פרנקל.

<היו"ר דוד צור:>
אנחנו קודם כול מכבדים את חברת הכנסת פנינה תמנו-שטה שהופכת להיות חברה קבועה במקום חברת הכנסת רינה פרנקל. היועץ המשפטי של המשרד לביטחון פנים.

<יואל הדר:>
כן.

<היו"ר דוד צור:>
יואל, אני רק רוצה להזכיר לכם איפה נתקענו בשבוע שעבר. הייתה ביקורת קשה, לרבות שלי, הצבענו על סעיף - - - 
<עידו בן יצחק:>
על 6(ה) ו-(ו).
<היו"ר דוד צור:>
כן, הצבענו על סעיף 6(ה) ו-(ו), היחידי שהיה עליו קונצנזוס בוועדה, כי כל השאר היה במחלוקת עם חבר הכנסת פייגלין. הסעיף הראשון, בבקשה להקריא אותו, בנושא של הוספת האגרה עבור הגשת הערר, אתה רוצה לפתוח, יואל?
<יואל הדר:>
אתה רוצה להקריא, עידו?
<עידו בן יצחק:>
כן.

<היו"ר דוד צור:>
יש פה נציג של האוצר?
<אמיר אדרי:>
כן.

<היו"ר דוד צור:>
אתה רפרנט?

<אמיר אדרי:>
אני מרכז תחום.

<היו"ר דוד צור:>
מרכז תחום הירי? כלי ירייה או בכלל?

<אמיר אדרי:>
אני ממשרד האוצר מאגף תקציבים, מרכז תחום ביטחון פנים.
<היו"ר דוד צור:>
ביטחון פנים, אז זה מה שאני אומר, יופי.
<קריאה:>
הוא האיש הכי חשוב באוצר עבור המשרד.

<פנינה תמנו-שטה:>
האוצר לא - - - את הכנסת.
<היו"ר דוד צור:>
מעולה. זה שהאוצר מאוד נדיב בשנים האחרונות למשרד לביטחון פנים זה יפה מאוד, זה שינוי מגמה ואנחנו מברכים עליה. 
<קריאה:>
יש תועלות.

<היו"ר דוד צור:>
זה לא אומר שב-2015 אתם צריכים לשנות מגמה.

<טליה אברבוך:>
נקווה שימשיכו הלאה.

<היו"ר דוד צור:>
שבוע שעבר היו לנו הרבה שאלות ולא נוכח נציג שלכם בוועדה. אחת השאלות שהעלה חבר הכנסת פייגלין שלא פה היום, וגם אני, האם הסכום הזה שמבקשים לגבות ממגישי הערר בסעיף הראשון זה סכום שהולך לקופת האוצר ואחרי זה חוזר בתקנון של אגף כלי ירייה במשרד לביטחון פנים, למה הסכום נקבע כפי שנקבע בתקרה שלו, וביקשנו גם לבוא עם איזה סכום יותר מתקבל על הדעת. אז האם נעשתה מחשבה בעניין הזה מאז הדיון הקודם, אם כן אז מה נעשה, מה ההחלטה, ואם לא אז לא, אז תגידו למה לא.
<יואל הדר:>
אנחנו רוצים להבהיר, נשלים אחד את השני בנושא הזה כי זה הנושא שהיה הניגוד ההתחלתי. דבר ראשון, אני מבקש לציין את הדבר הכי חשוב בנושא של הערר, אדוני, הדבר הכי חשוב זה שאם הערר מתקבל הכסף מוחזר.
<יעקב עמית:>
בתוספת הצמדה.
<יואל הדר:>
בתוספת הצמדה. זאת אומרת, בכל מקרה זה לא משהו שנשאר אצלנו.

<היו"ר דוד צור:>
כן, זה עלה בדיון הקודם.

<יואל הדר:>
אבל זה דבר מאוד מהותי בנושא של הערר. דבר שני, מצאנו – לא היה קשה למצוא גם כן – גם במקרים אחרים שיש אגרות על ערר שהסכומים לא פחותים, אם לא יותר מזה. לדוגמה, רישיון לייעוץ השקעות - הערר על תוצאות הבחינה 473 שקלים, ובתקנות רואי-חשבון הערר על הבחינה זה 781 שקלים. כך שאם אתה עושה השוואה על הסכומים גם במקרה הזה הסכומים במקרה של הערר הם לא סכומים גבוהים יותר מאשר – להפך, הם יותר נמוכים. זה בדוגמה של הערר. עכשיו נביא את - - -  

<היו"ר דוד צור:>
אגרת הרישיון עולה 60 שקל?
<מאיר פוקס:>
180 לשלוש שנים.
<היו"ר דוד צור:>
כן, 60 שקל לשנה, 180 שקל לשלוש שנים. האגרה עולה פי שניים מאגרה על ערר.
<יואל לוי:>
חבר הכנסת צור, העבודה שכרוכה בטיפול בערר - - - 

<היו"ר דוד צור:>
את זה אמרתם גם שבוע שעבר, ושאלתי האם כתוצאה מזה שייגבה סכום, למשל, אמרו יש 1,200 עררים, עמית, כמה? 1,200?

<יעקב עמית:>
בערך, כן.

<היו"ר דוד צור:>
אז תעשה את המכפלות - - -
<פנינה תמנו-שטה:>
הכסף יהיה צבוע או לא צבוע עבור חזרה למערכת? 

<היו"ר דוד צור:>
זה מה שאני שואל, האם הכסף הזה - -

<פנינה תמנו-שטה:>
בדיוק, זו השאלה.

<היו"ר דוד צור:>
- - הוא צבוע כדי לפצות, לתגמל את האגף על העבודה הכול כך קשה שהוא עושה על העררים האלה? 

<קריאה:>
לא, זה לא.

<יואל לוי:>
לצערנו, כמו שאתם יודעים, אין קשר בין גביית אגרות לפעילות - - -  
<היו"ר דוד צור:>
רגע, בוא נשמע את האוצר.

<פנינה תמנו-שטה:>
נכון.

<אמיר אדרי:>
המנגנון הוא מנגנון שהאגרות בעצם עוברות לקופת המדינה, ולמה זה? מכמה סיבות. סיבה אחת זה למנוע מצב של ניגוד עניינים, כלומר, עלול, אני לא אומר שזה יקרה, אבל עלול להיווצר מצב שגוף שמתוגמל על גביית אגרות ירצה לקבוע אגרות גבוהות או שירצה להטיל יותר אגרות. מלבד זה, גם בראייה אוצרית תמיד האגרות עוברות לקופת המדינה, ולמה זה נכון? כי בעצם אילולא היינו עושים את זה היה נוצר מצב שהמנגנון הזה היה - -

<היו"ר דוד צור:>
היה מוצף.
<אמיר אדרי:>
- - מנגנון עוקף תקציב המדינה. מה זאת אומרת? הרי תקציב המדינה נועד להקצות את הכספים בצורה הטובה ביותר, חשוב לנו שתהיה תחרות על השימושים ושמדיניות האוצר תשקף את מדיניות הממשלה, כלומר, שאנחנו רוצים להקצות יותר כספים נגיד לתחבורה, יותר כספים - - -
<פנינה תמנו-שטה:>
סדרי עדיפויות.
<אמיר אדרי:>
בדיוק, סדרי עדיפויות. במצב כזה שאנחנו מייעדים את הכסף למקום ספציפי אנחנו פוגעים בסדרי העדיפויות ופוגעים בהסתכלות הלאומית על כלל התקציב. 

<היו"ר דוד צור:>
בכל זאת אני שואל, הרף הזה של 360 שקל הוא לא רף גבוה לדעתכם? הוא לא שרירותי מדי? ביקשנו שתשקלו פחות להטיל קנס על בן-אדם שלא קיבל רישיון ועכשיו מגיש ערר, וזה לא ה-360 שקל, זה פי שניים מאגרת הרישוי, לכן אמרתי, בואו, תגיעו לאיזה הבנות באמצע.  

<פנינה תמנו-שטה:>
ברשותך, מה האגרה המשולמת מלכתחילה בהגשת רישיון?
<יואל הדר:>
180 שקל.
<פנינה תמנו-שטה:>
180, אז אני, זו עמדתי בלבד, אני חושבת ש-360 שקלים זה סביר והוגן, אבל אני חושבת שברור שהכסף נכנס לקופת המדינה, אבל אפשר לתעל את זה ולהגיד שאותם 360,000 שקלים מתוכם יוקצה כסף, כמו שאמרת, צבוע נגיד למאבק או להסברה על שימוש בכלי נשק. ראינו כבר כמה פעמים איך - - - 

<היו"ר דוד צור:>
זה הדיון הבא, שלא הייתם בו בפעם הקודמת.
<פנינה תמנו-שטה:>
אבל זה קשור, אולי הם צריכים להוביל איזה תקנה שאומרת ש-x מהכספים יועברו, למרות שיש סדרי עדיפויות. אני חושבת שזה סדר עדיפות מאוד חשוב להגיד שמתוך ה-360,000 שקלים לפחות 50% יוקצו למאבק באלימות הקשורה עם כלי נשק. 

<אמיר אדרי:>
אני לא אומר שזה לא חשוב, זו מטרה חשובה. אני רק אומר בהסתכלות מקרו כוללת - זה נכון שלא נגדיר ייעוד ספציפי לכספים האלה, כי לצורך העניין יכול להיות שנכון יותר למדינה להשקיע את הכסף עכשיו בתחבורה כי זה יותר דחוף, אני סתם נותן דוגמה. הרי המפה מאוד גדולה, זה לא רק המשרד לביטחון פנים. עם זאת, אני מקבל את מה שאת אומרת, וככל שהמשרד לביטחון פנים חושב שיש בעיה  קשה בתחום הוא יכול להציג את זה בדרישות התקציביות שלו לקראת שנת 2015, ככל שהוא יתעדף את זה כנושא מרכזי עבורו. אבל בראייה הלאומית זאת ההסתכלות הנכונה, חשוב לי להבהיר את זה.
<היו"ר דוד צור:>
כן, אדוני, ממש הערה אחרונה ואני מתחיל בהקראה.
<מאיר רוט:>
אני רוצה להזכיר לנוכחים ששבוע שעבר כשדובר על עררים, כמחצית מהבקשות נדחות ו-90% מהאנשים שבקשותיהם נדחות זה אנשים שבהחלט יכולים לעמוד ברף של קבלת רישיון ללא התבחינים, קרי, הזכרתי שרב סרן שסיים את שירותו בצבא לא מקבל. אבל הבקשות - - -
<היו"ר דוד צור:>
כן, אבל זה לא הדיון. 

<מאיר רוט:>
אוקיי.

<יאיר דוידוביץ:>
אולי אפשר, לפני שעושים את ההקראה, להתייחס לסעיף בנושא הספורט במקום שאעלה אותו בכל סעיף וסעיף ספורט, אם אפשר את סעיף 6(ג) שאומר שגוף ציבורי לצורכי ספורט מקבל הנחה - - - 

<היו"ר דוד צור:>
זה סעיף אחר, נגיע אליו ונדבר. 

<יאיר דוידוביץ:>
לא, אבל אני רוצה להחיל אותו לכל - - -

<היו"ר דוד צור:>
הבנתי ואני אומר לא, כשנגיע אליו נדבר.
<יאיר דוידוביץ:>
אז אתייחס לכל סעיף וסעיף כמובן.

<היו"ר דוד צור:>
כן. אני רוצה להקריא ואז כל ההערות יהיו בגוף ההקראות, בבקשה. בקיצור, אתם לא מוכנים להתפשר, קחו בחשבון שאפשר שזה ייפול, אני מזהיר.
<מאיר פוקס:>
זה סכום גבוה במקרה הזה.
<היו"ר דוד צור:>
לדעתי כן, אבל כבר אמרתי את זה שבוע שעבר, אם אתם רוצים להגיע לאיזה פשרות בעניין של הסכום, אבל יכול להיות שיהיה לכם רוב.

<פנינה תמנו-שטה:>
נראה לי שנלך גם לכיוון שאמרתי לך, למאבק - הוא מאוד חשוב.
<יואל לוי:>
אולי היושב-ראש יציע סכום?

<היו"ר דוד צור:>
כן, אבל הוא לא התחייב על זה וזה לא יגיע חזרה למשרד לביטחון פנים וזה די ברור מהתשובה. הוא אמר, תגישו בתוכנית התקציב, הוא צודק, הוא לא יכול לקבוע כרגע - - -

<פנינה תמנו-שטה:>
תוכל להתחייב?

<היו"ר דוד צור:>
תגישו בתוכנית התקציב של 2015 או תוספת של שני תקנים לאגף כלי הירייה, נשקול את זה בחיוב, זה מה שהוא אמר. אבל מכאן וללכת עכשיו ולהטיל עוד - -
<פנינה תמנו-שטה:>
מעמסה.

<היו"ר דוד צור:>
- - קנס ומעמסה על מי שמגיש ערר בסך של כפול מתשלום האגרה, עם כל הכבוד זה קנס.

<פנינה תמנו-שטה:>
החשש האמיתי גם שזה לא תהיה מערכת שמייצרת כסף, ואז נראה גם - - -
<היו"ר דוד צור:>
זה גם לא יגיע למשרד לביטחון פנים, זה ברור שזה ייבלע בחור השחור של - - -

<יואל הדר:>
לא, זה לא מדויק.
<פנינה תמנו-שטה:>
360,000 שקל זה כסף.

<יואל הדר:>
תעזוב את הנושא של הערר, האגרות עצמן, אגרה לרכב למשל היא אגרה הרבה יותר גבוהה.
<היו"ר דוד צור:>
כן, אבל הוא כבר משלם אגרה, זה לא – פה הוא משלם על הערר שדחו אותו, הוא כבר שילם על האגרה, הוא משלם על זה. 

<יואל הדר:>
אבל האגרה עצמה נמוכה, זה מה שאני רוצה להגיד. אם היית אומר, האגרה זה 1,000 שקלים על נשק, היית אומר 2,000 זה לא סביר. פה אנחנו מתחילים בבסיס הזה.
<היו"ר דוד צור:>
אבל אנחנו מטילים עליו אגרה, עכשיו אנחנו הולכים להשית עליו פעם בשש שנים עוד 400 שקל על הכשירות הנפשית, עכשיו אנחנו גם אומרים לו: ניתן לך עוד איזה קנס של 360 אם אתה מעז בכלל לערער על ההחלטה של פקיד ממשלתי.
<קריאות:>
- - -

<יואל הדר:>
זה לא קנס.

<היו"ר דוד צור:>
לכן אני אומר, תגיעו לאיזה הבנה של להוריד את הסכום. 

<יואל הדר:>
גם מי שפונה לבית-המשפט הוא משלם אגרה הרבה יותר גבוהה.

<קריאה:>
גם אם הוא לא עושה כלום.

<קריאות:>
 - - - 

<היו"ר דוד צור:>
אבל זה לא אותו דבר, זו החלטה מינהלית

<פנינה תמנו-שטה:>
אבל, אדוני היושב-ראש, יש לי שאלה, אם מי שמממן הרבה פעמים את הערר נגיד ושלחו אותו ממקום עבודה, הרבה פעמים מי שסופג את הכספים האלה זה אותו מקום עבודה.
<היו"ר דוד צור:>
יש לי חדשות בשבילך - -

<יעקב עמית:>
ממש לא.

<היו"ר דוד צור:>
- - לרוב לא, - -
<פנינה תמנו-שטה:>
לרוב לא? 

<היו"ר דוד צור:>
- - זה נופל עוד פעם, וזה אנשים קשי יום חלקם ולא בדיוק – ועוד 360 שקל זה נראה לי לא - - -

<פנינה תמנו-שטה:>
השאלה כמה כסף הם ישקיעו.
<יואל לוי:>
אני יכול להציע משהו?
<היו"ר דוד צור:>
כן.

<יואל לוי:>
אני מתואם עם האוצר, אני מציע שהאגרה תהיה 180 שקל אבל בלי החזר, נמחק גם את הסעיף של ההחזר כי זה מסבך אותנו.
<טליה אברבוך:>
יותר טוב.
<היו"ר דוד צור:>
מקובל, זה נראה לי יותר טוב. 

<יואל לוי:>
מי שמגיש ערר, גם אם הוא צודק בסוף הוא לא יוכל לקבל החזר. 

<היו"ר דוד צור:>
תשמע, זה נראה לי יותר טוב, אבל מצד שני אין פה היגיון, ההיגיון לא תופס.

<פנינה תמנו-שטה:>
אשמח לקבל הסבר.

<יואל לוי:>
כשלעצמה היא – אם הוא אשם - - -

<קריאות:>
- - -

<פנינה תמנו-שטה:>
אפשר לקבל טיפה הסבר, אדוני היושב-ראש, לגבי ההחזר. מה זאת אומרת שמי שהגיש ערר ועבר מקבל החזר של ה-180?
<היו"ר דוד צור:>
היום זה ככה.
<עידו בן יצחק:>
זה מה שמציעים היום.

<היו"ר דוד צור:>
לא, הם רוצים – היום הוא משלם 360, אם הערר שלו מתקבל הוא מקבל חזרה.

<פנינה תמנו-שטה:>
אני חושבת שזה הגון.

<היו"ר דוד צור:>
אם הערר לא מתקבל אז הוא משלם 360 שקל. הם מציעים שזה יהיה 180 שקל פיקס, לא משנה אם הערר שלך התקבל - - -

<פנינה תמנו-שטה:>
אני חושבת שזה הגון, זה סכום ראוי גם לאור העובדה שהיה דיון ציבורי מאוד נרחב לגבי החזקת כלי נשק. השאלה היא, אני חושבת שדווקא כדאי לעכב את הדיון על כך שהם יתחייבו, אדוני היושב-ראש. 

<היו"ר דוד צור:>
אתם לוקחים סיכון, אבל בוא תעשה הקראה.
<פנינה תמנו-שטה:>
צורי, שהוא יתחייב.

<היו"ר דוד צור:>
לא, הוא לא יכול. 

<יואל הדר:>
הוא לא יכול להתחייב.

<היו"ר דוד צור:>
זה התחייבות על הקרח.

<יואל הדר:>
אסור להם לפי חוק זכויות תקציב, אין אגרות ייעודיות אלא - - - 

<היו"ר דוד צור:>
אם הם מתעקשים על הסכום של 360 - - -

<יואל לוי:>
הורדנו, אמרנו חצי.

<היו"ר דוד צור:>
אבל זה לא הגיוני מה שאתה אומר. 180 שקל זה טוב, אבל משרד המשפטים פה יגיד לך, אתה לא יכול להכניס משפט שבו אתה אומר, קודם קיבלתם הצעה שאומרת: אם יתקבל אז אני מחזיר לך את כל הכסף שיש בזה היגיון, עכשיו אתה אומר: אני מבטל את ההיגיון הזה ואני כאילו הולך על 180 שקל כי זה פשרה. אני אומר: תגיעו לפשרה. בעיני פשרה טובה שהייתה מבטיחה פה שכולנו נהיה רגועים, 200 שקל נראה לי סביר, 200 שקל, אם יתקבל הערר - מוחזר, אם לא מתקבל - המדינה מקבלת 200 שקל, זה נשמע לי סביר. 360 שקל, כפול – זה נשמע לי כאילו - - - 

<פנינה תמנו-שטה:>
אבל מה ההבדל בין אגרת – זה בדיוק העניין, אבל אגרת רכב ודברים כאלה, אנחנו מכירים, אם אנחנו עושים השוואה.

<היו"ר דוד צור:>
אבל לא על ערר.

<פנינה תמנו-שטה:>
על ערר. זה הסכומים על ערר, זה הסכומים.
<אמיר אדרי:>
בעצם מי שהכין את העבודה זה המשרד לביטחון פנים, אנחנו לא התערבנו בקביעת המספרים, אישרנו את זה בוועדה שלנו, יש ועדה אוצרית שעוסקת בנושאים כאלה, אבל לא היינו חלק ממש מהעבודה.
<היו"ר דוד צור:>
אז אין לכם בעיה עם זה שזה ירד.
<אמיר אדרי:>
אין בעיה, אבל יש כאן עבודה מקצועית שעשו פה המשרד לביטחון פנים, הם יודעים להסביר, גורם המקצוע כאן יודע להסביר.
<היו"ר דוד צור:>
אבל הכסף לא מגיע אליהם. 

<אמיר אדרי:>
אז על אחת כמה וכמה זה מראה שזה מקצועי, באמת. יש כאן גורם מקצוע שבחן את זה, הוא טוען - יש כאן את עמית מאגף כלי נשק, הם הסבירו לי בכל אופן שהעבודה שנגזרת כתוצאה מערר היא כפולה מעבודה רגילה, הם הסבירו שהם לקחו את זה ממקומות אחרים - - -
<היו"ר דוד צור:>
אני מבין הכול, אני מבין. אז היית צריך לבוא ולומר, מכיוון שאני מקבל - - -

<קריאות:>
- - -

<היו"ר דוד צור:>
מכיוון שאני מקבל את מה שאומר עמית וזו עבודה כפולה אז כן קיבלתי את העניין שזה 360 שקל, אבל הכסף הולך אליך. אם היה הולך אליו, כל הטיעונים שלו היו רלוונטיים, כי היית אומר: אני מבין שיש לו הרבה מאוד עבודה, לכן אני מחזיר את זה בתקנים, שניים-שלושה תקנים שילכו לאגף כלי ירייה. אם היית אומר את זה הייתי רגוע. אתה לא אומר את זה כי אתה לא יכול. לכן אני אומר, מאי נפקא? זאת אומרת, הוא אמר 360, קיבלת את עמדתו, אבל הכסף הולך אליך, הוא לא הולך למשרד לביטחון פנים.
<אמיר אדרי:>
זה נכון שזה ילך אלינו בראייה הלאומית כי אולי יש תחומים אחרים שהם הרבה יותר חשובים.
<היו"ר דוד צור:>
הבנתי.

<אמיר אדרי:>
אבל אני שוב אומר, אפשר לשאול את המשרד לביטחון פנים - - -

<היו"ר דוד צור:>
מתי?

<אמיר אדרי:>
אנחנו מנהלים אתם דיאלוג פורה גם על נושאים אחרים - - - 

<מאיר רוט:>
סליחה, אבל הדברים לא מדויקים, בשבוע שעבר נאמר בפירוש שלוקח יותר זמן לכל הנושא של הגשת בקשה ובדיקתה, זה לוקח יותר זמן מאשר הערר, הדברים כעת שונו.
<היו"ר דוד צור:>
הוא אמר הפוך, לא הקשבת.
<גבריאלה פיסמן:>
לא, לא, נאמר בדיוק ההפך, שהערר לוקח יותר זמן.

<היו"ר דוד צור:>
יואל, תקרא, 200 שקל, הבנתי?
<יואל הדר:>
אגיד לך מה הבעיה שלנו בנושא הזה, אולי בעיה פרוצדורלית, גם אם היינו הולכים עם הדבר הזה, אנחנו צריכים לחזור לכאורה לוועדת האגרות של האוצר כדי לאשר גם את הסכום של ה-200 שקלים, אם לא יאשרו - - -
<היו"ר דוד צור:>
עם כל הכבוד, הכנסת היא בעניין הזה הפוסק האחרון. אתם באים ונותנים תקנות, זה שהאוצר אישר מה שאישר, אנחנו סוברניים לא לקבל את זה ולאשר תקנות. 

<פנינה תמנו-שטה:>
אבל, חבר הכנסת צור, אולי נעשה הצבעה כי אני חושבת אחרת, אפילו הייתי מעגלת את זה כלפי מעלה, צר לי. כל מה שקשור לכלי נשק, ואני מכירה את האגרות שקיימות במשק הישראלי, אני לא רואה שזה חריג באופן קיצוני, מה שכן, צריך באמת, אני כן חושבת שאני מצטרפת לשאלה שלו, למה זה חוזר לאוצר ולא לבט"פ? אבל נגיד, בהנחה שזה באמת חוזר אליכם, אתם צריכים לסמן שם x כספים כדי שיחזרו בחזרה דווקא לצד החברתי, למאבק באלימות שבעיקרה כלי נשק, דברים כאלה. נכון שאתה לא יכול להתחייב, גם אומרים לי פה שאי-אפשר להתחייב, אבל אתה כן יכול אולי, אתה יודע - - -  

<היו"ר דוד צור:>
זה על הקרח, חברת הכנסת פנינה תמנו-שטה, זה על הקרח. התחייבות כזאת לא שווה כלום, לא בגלל שהוא לא רוצה, בגלל שזה לא רלוונטי. כי בספר התקציב יכול המשרד לביטחון פנים לבקש עוד שלושה-ארבעה תקנים, יכולים לאשר באוצר ויכולים לא לאשר באוצר בלי קשר לקנס שמוטל על מגיש הערר. לכן, בסוף כשאנחנו מסתכלים על סך ה"קנסות", במירכאות, או אגרות או איך שנקרא להם, שמושתים על האזרח שרוצה רישיון ונשק, הסכומים הולכים – אגב, ונתון נוסף שאין לך אותו כי לא היית בדיון הקודם, עד היום הערערים האלו טופלו ללא אגרה, זאת אומרת, אותם תקנים שממילא טיפלו עד היום ימשיכו לטפל גם מחר עם הכסף שילך לאוצר.
<פנינה תמנו-שטה:>
מאפס זה הפך להיות 360.

<היו"ר דוד צור:>
כן, זה נתון שלא היה לך.
<פנינה תמנו-שטה:>
זה נתון חשוב.

<היו"ר דוד צור:>
לכן אמרתי, בואו, רבותי, תשימו את זה איפשהו סביר – האגרה לרישיון היא 180, אז אמרנו, בואו תעשו את זה 200, זה סביר.
<יואל לוי:>
אני חושב שההצעה של היושב-ראש סבירה.
<יואל הדר:>
בסדר, טוב, נלך אתה, נלך עם ההצעה.
<היו"ר דוד צור:>
בבקשה, תקריא. גם אם עשינו משהו לטובת האזרח זה לא רע.

<טליה אברבוך:>
עדיף, נכון.

<פנינה תמנו-שטה:>
אני בעד הקשחת התנאים לקבלת כלי נשק, זה קשור, בסוף הכסף – יש כאלה שיגידו: או, 360 שקל אגרה, אני מעדיף לוותר.
<היו"ר דוד צור:>
אבל זה בדיון הבא, אז, פנינה, תימנעי.
<קריאה:>
היא מתכוונת לכלי ירייה או לסכינים?

<יואל הדר:>
גברתי, מה שחשוב לנו, מה שאנחנו מבקשים ממך, שבהצעת החוק של דוד צור שמתייחסת לכשירות נפשית תהיי בדיון, חשוב מאוד שתהיי בדיון.
<היו"ר דוד צור:>
יפה.

<פנינה תמנו-שטה:>
אנחנו נהיה. עכשיו אנחנו נכנסים לאט לאט - - -
<היו"ר דוד צור:>
אל תותירי אותי לבד מול כל – איך זה נקרא, הארגון האמריקני? כמעט אמרתי IRA.

<פנינה תמנו-שטה:>
אדוני היושב-ראש, אני צריכה התייעצות סיעתית אתך, דקה.
<היו"ר דוד צור:>
על מה? בואי.

<היו"ר דוד צור:>
עידו, תתחיל להקריא.
<עידו בן יצחק:>
"סעיף 5. הוספת תקנה 3א. אחרי תקנה 3" - - -
<אמיר אדרי:>
שאלה ליועצים המשפטיים גם של הוועדה - - -

<עידו בן יצחק:>
אני לא יכול לקיים את הדיון, הוא לא תקף כרגע.
<(הישיבה נפסקה בשעה 10:38 ונתחדשה בשעה 10:40.)>
<היו"ר דוד צור:>
סליחה, הייתה התייעצות סיעתית - שתי סיעות.
<פנינה תמנו-שטה:>
בין שתי סיעות. 

<עידו בן יצחק:>
אם ככה, אז סעיף "5. הוספת תקנה 3א. אחרי תקנה 3 לתקנות העיקריות יבוא:
3א אגרת ערר 
(1) המגיש ערר לפי סעיף 12(ג1) לחוק, ישלם, עם הגשתו, אגרה בסכום של 200 שקלים חדשים.

(ב) התקבל הערר במלואו, תוחזר האגרה ששולמה, בתוספת הפרשי הצמדה כאמור בתקנה 17  

לתקנות בתי המשפט (אגרות), התשס"ז-2007." 

<היו"ר דוד צור:>
הייתי מוריד, כדי לאזן בכל זאת, "בתוספת הפרשי הצמדה" או שזה חוק שכאילו זה - - -
<יואל לוי:>
הייתי מוסיף "ובלבד שלא עברו 18 חודש" או משהו כזה.
<היו"ר דוד צור:>
בדיוק, משהו כזה.

<יואל לוי:>
אחרת זה מסבך אותנו עם - - -

<היו"ר דוד צור:>
זה מאזן?

<דוד דהאן:>
יש חוק לדבר הזה.
<יואל לוי:>
יש חוק שאומר 18 חודש.
<היו"ר דוד צור:>
משרד המשפטים, זה במסגרת הסביר?

<גבריאלה פיסמן:>
אני לא יודעת לענות על השאלה, זו שאלה אוצרית בעיני.
<היו"ר דוד צור:>
למרות שזה בשוליים. 

<יואל הדר:>
לא הייתי נכנס לזה אם הוא זכה.
<היו"ר דוד צור:>
תשאיר את זה. הערות לסעיף. יש מחלוקת לגבי העניין?
<יואל הדר:>
לא.

<היו"ר דוד צור:>
הספורט האולימפי, רציתם להחריג את עצמכם גם בערר בעניין הזה? או שזו לא סוגיה בכלל.
<יואל לוי:>
אין לנו, אם זה נשק פרטי של אנשים אין בעיה של ערר.

<היו"ר דוד צור:>
אז מי בעד?

<יואל לוי:>
אנחנו לא מגישים ערר.

<היו"ר דוד צור:>
אני דואג לך.

<יואל לוי:>
תודה, אדוני.

<היו"ר דוד צור:>
שלא תשכח פשוט להגיע בזמן הנכון. מי בעד?

<פנינה תמנו-שטה:>
אני נמנעת.

הצבעה
בעד – 1
נגד – אין
נמנעים – 1
תקנה 3א אושרה.
<היו"ר דוד צור:>
עבר. אחד בעד, אחד נמנע. בבקשה, תמשיך להקריא.
<עידו בן יצחק:>
אתה רוצה לחזור לסעיף 1 כי אנחנו בעצם - - -

<היו"ר דוד צור:>
כן.

<עידו בן יצחק:>
סעיף 1 זה יותר טכני, "שינוי השם: 1. בתקנות כלי הירייה (אגרות רישיון), התשס"ו–2005, 
(להלן - התקנות העיקריות), בשם התקנות, המילה "רישיון" - תימחק.

החלפת תקנה 1. 2." 

אתם רוצים קודם להסביר או שקודם אקריא?
<היו"ר דוד צור:>
טוב, זה עניין טכני. מי בעד?
<עידו בן יצחק:>
1 הוא טכני.

<היו"ר דוד צור:>
פנינה? כן.

הצבעה
בעד – פה אחד
שינוי השם אושר.
<היו"ר דוד צור:>
אושר.
<עידו בן יצחק:>
 אתם רוצים קודם להסביר או שקודם אקריא?

<היו"ר דוד צור:>
תקריא.

<עידו בן יצחק:>
" החלפת תקנה 1. במקום תקנה 1 לתקנות העיקריות יבוא:

1. אגרת רישיון
(1) בעד רישיון מן הסוגים המפורטים להלן ישלם מבקש הרישיון אגרה כמפורט להלן לצדו של סוג הרישיון:                                                              בשקלים חדשים:
(1) לעשיית כלי ירייה (סעיף 2(א) לחוק)                                 2,840
(2) ליבוא (סעיף 2(ב) ו-(ג) לחוק) של – 
(1) כלי ירייה שאינו חלק או אבזר של כלי 
ירייה מן המפורטים בפסקת משנה (ב)

ואינו תחמושת, לכל כלי                                          30

(2) חלק או אבזר של כלי ירייה (כגון קנה, צינה,
גוף או נוקר של אקדח מסוג מסוים של יצרן

פלוני), לכל סוג של חלק או אבזר כאמור                30

(3) תחמושת, לכל סוג של תחמושת (כגון כדורים
של יצרן פלוני לאקדח מסוג "9KURZ",

שקוטר קליעיהם - 9 מילימטרים, אורך

תרמיליהם - 17 מילימטרים, משקלם - 92 גריין,"
<דודו כהן:>
מה זה הדבר הזה?

<עידו בן יצחק:>
"ומבנה הקליעים – FULL METAL JACKET).
30"
<היו"ר דוד צור:>
תכף נשמע את ההסבר.

<עידו בן יצחק:>
"(3) ליצוא (סעיף 2(ב) ו-(ג) לחוק) של כל אחד מן 

המפורטים בפסקה (2), לכל כלי, סוג חלק, תחמושת
       

או אבזר כאמור, לפי העניין - מחצית האגרה 

שבפסקה (2), לפי העניין;
(4) לעשיית עסק בכלי ירייה (סעיף 3 לחוק)                        2,840

(5) לנשיאת כלי ירייה או הובלתו (סעיף 4 לחוק) או
להחזקת כלי ירייה (סעיפים 5"

וזה צריך להיות 7ז

"לחוק), או 
לנשיאה או להחזקה של כלי ירייה על-פי תעודת 

הרשאה (סעיף 10ג(ג)) לכל כלי                                               180"
<יאיר דוידוביץ:>
יש בעיה עם תעודת ההרשאה, סליחה.
<היו"ר דוד צור:>
רגע, נגמור לקרוא ואז תגיד.
<עידו בן יצחק:>
"(6) להחזקת כלי ירייה ברישיון מיוחד (סעיפים 9, 10, 10א,
       10ב ו-10ג לחוק) – 
(1) לכל כלי בחברת שמירה, בהעדר רישיון בתוקף, 
לאותו כלי (סעיף 10ג לחוק) 
              350
(2) לכל כלי שאינו בחברת שמירה, בהעדר רישיון
בתוקף לאותו כלי 
(סעיפים 9 עד 10ב לחוק)
          120

(3) לכל כלי, כשהמחזיק בו הוא גוף ציבורי
שפעילותו קליעה ספורטיבית ללא מטרות רווח                              60

(4) לכל כלי בעל רישיון בתוקף, ליתרת תקופת 
תוקפו של הרישיון, למעט בשל מינוי בעל רישיון

מיוחד חדש                                                                                      60"
(5) ו-(ו) כבר הצבענו בדיון הקודם.
" (7) למדריך ירי (סעיף 5ד לחוק)  
          180
(8) מטווח קליעה – 
    (א) הקמת מטווח קליעה (סעיף 7 לחוק) 
2,840"

<יאיר דוידוביץ:>
אדוני היושב-ראש, אפשר להעיר באמצע או שנחכה עד הסוף?

<היו"ר דוד צור:>
עד הסוף.

<עידו בן יצחק:>
   " (ב) ניהול מטווח קליעה (סעיף 7 לחוק) 
        1,130 
      (ג) מפקח מטווח קליעה (סעיף 7ג לחוק)                                          180

(9) בעד העתק רישיון                                                                             60

(10) הוספת תנאי ברישיון לעשיית עסק בכלי ירייה

(סעיף 3 לחוק) שלפיו נוסף לרישיון האמור כלי ירייה -
(1) שלא היה עליו רישיון לפי החוק, שלא עקב ייבוא
כלי ירייה לישראל (סעיף 2(ב) לחוק) – לכל כלי ולכל סוג,

חלק או אבזר, או סוג תחמושת שנוסף (כגון בדוגמאות

שבפסקה (2)(ב) ו-(ג)) "

כתוב כאן 60, המשרד לביטחון פנים מבקש לתקן שזה צריך להיות 30.

"
(2) שהיה עליו, לפני הוספת התנאי, רישיון לפי החוק – 
לכל כלי ולכל סוג חלק או אבזר, או סוג תחמושת

שנוסף (כגון בדוגמאות שבפסקה (2)(ב) ו-(ג) - מחצית 

האגרה שבפסקת משנה (א).
(ב) אגרה לפי תקנת משנה (א)(1), (4), (5), (6) ו-(7) תשולם כך: 60 שקלים 

חדשים במועד הגשת הבקשה לרישיון, ויתרת האגרה בסמוך לפני קבלת 

הרישיון.

(ג) תקנת משנה (א)(2) ו-(5) לא תחול על כלי ירייה שבידי -
      (1) נציג דיפלומטי של מדינת חוץ ששוגר לישראל;

      (2) משתתף בתחרות קליעה בין-לאומית;

      (3) אורח או מומחה מחוץ לישראל שהוזמן לישראל בידי הממשלה או 

      באישורה.

(3) תקנת משנה (א)(5) לא תחול על כלי ירייה –
(1) של נספה בשירות צבא-הגנה לישראל, משטרת ישראל או שירות בתי
הסוהר או נספה הנמנה עם גופי המודיעין הממלכתיים, הנמצא בידי

הוריו השכולים, אלמנתו או ילדיו כמזכרת;

(2) של אדם אשר שירת בצבא-הגנה לישראל, או בארגון הגנה טרם
הקמת מדינת ישראל, לגבי כלי ירייה שנמסר לו למזכרת על-ידי 

צבא הגנה לישראל או ארגון הגנה כאמור;

(3) של מוזיאון או מוסד לזכר חללי מערכת הביטחון או בארגון הגנה
טרם הקמת מדינת ישראל, לגבי כלי הירייה שמוחזק בהם לזכרם של

החללים;

(4) שהוא מוצג של מוזיאון מוכר כמשמעותו בפרק ב' לחוק המוזיאונים, 
התשמ"ג–1983;

(5) שמועד ייצורו קדם לשנת 1800." 
<היו"ר דוד צור:>
הסבר.
<יואל הדר:>
יעקב, תסביר לנו.

<יעקב עמית:>
לגבי הנשק המוזיאוני - - -
<היו"ר דוד צור:>
לא, דווקא על כל הסעיף הזה. המוזיאון זה הדבר הכי פחות – מה הרציונל של הסעיף? 

<יעקב עמית:>
כל האגרות שמופיעות כאן מופיעות כבר ב-2005 למעשה עם התיקונים של עליית המדד. הרציונל של האגרות בכלל זה שגובים לא על רישיון שניתן אלא על עצם הבקשה. אחד הדברים שקרו לנו, שאנשים לא חידשו רישיונות, ואחרי זמן מסוים בעצם הבינו שהם - - - 

<פנינה תמנו-שטה:>
בזבזו.
<יעקב עמית:>
לא, שהם צריכים לשלם סך הכול באגרה הקודמת אגרה מאוד מאוד קטנה, היה משתלם מאוד לא לחדש את הרישיון בכלל. בא הסעיף הזה ובעצם אומר: קודם כול נוצרה לך חבות אם אתה לא מחדש, האגרה הזאת תחול עליך כשתחדש במלואה גם אחורה. 

<היו"ר דוד צור:>
עד עתה מה היה? לא הגישו בכלל – לא היו בכלל אגרות?
<יעקב עמית:>
עד 2005 שילמת את האגרה פלוס תוספת של 60 שקל, זה הכול, אגרה אחת מלאה. כלומר, יכולת לא לחדש חמש שנים-שש שנים ושילמת אז לשנה 120 שקל, זהו, לא היית משלם שום חוב.
<היו"ר דוד צור:>
הבנתי. כן, הערות לגוף הזה, תכף נשאיר את הספורט האולימפי - - -

<דודו כהן:>
רק הסברים, מה זה הסעיף הזה כאן של הנשק - - - , זה משהו ספציפי למישהו מסוים? איפה זה - - -
<היו"ר דוד צור:>
אתה מדבר על סעיף (ג) של התחמושת, של ה-FULL METAL JACKET, של ה-92. 
<דודו כהן:>
כן, זה נראה לי משהו פרסונלי.
<היו"ר דוד צור:>
האם זה כדי לעשות את ההגנות לתע"ש?
<מאיר רוט:>
זו דוגמה בלבד.
<קריאות:>
- - -

<יאיר דוידוביץ:>
אבל לפי דעתי זה לא הגיוני.
<היו"ר דוד צור:>
אה, זה דוגמה, הבנתי, הוא כתב "כגון".
<עידו בן יצחק:>
האמת שזה קצת מוזר, דוגמאות.
<יעקב עמית:>
זה דוגמאות לכך שעל כל סוג מוצא רישיון, אתה יכול להביא 100,000 כדורים 9 מילימטר לצורך הדוגמה, אתה משלם אגרה אחת של סכום מינימלי. אבל אם אתה מביא 9 מילימטר ב-7.62 - - -
<היו"ר דוד צור:>
אבל אני חושב שמספיק לכתוב: תחמושת לכל סוג של תחמושת, נקודה.
<יאיר דוידוביץ:>
אבל זה קצת אבסורד, אני לא מעורב בזה, אני לא סוחר, נראה לי קצת אבסורד. אתה מזמין 5 מיליון כדורים 9 מילימטר, אתה משלם 30 שקל, ואם תזמין 100 כדורים 9 מילימטר ו-100 0.22 ו-100 זה ו-100 - 30, 30, 30, 30, קצת לא הגיוני שצריך להיות לפי כמות. אבל אני לא סוחר אז אני סתם מעיר הערת אגב. 

<היו"ר דוד צור:>
זה הגיוני כי אתה רוצה, אדוני, שמי שיעסוק ביבוא של הדברים האלה יהיה לו היתרים. 

<מאיר רוט:>
הוא משלם גם על הפעולה, גם כשאנחנו מביאים בורג אחד לקת שעולה 0.005 יורו אנחנו משלמים 30שקלים, מר עמית יעיד על זה.
<יעקב עמית:>
לא, אלו יהיו פטורים, אנחנו מדברים רק על חלקים מרכזיים ולא על קפיץ ולא על כלום. 

<היו"ר דוד צור:>
אז איך זה בא לידי ביטוי בחוק שהם יהיו פטורים מזה?

<מאיר רוט:>
בחוק החדש הולך להיות תיקון שאומר על מה צריך רישיון ועל מה לא.

<ליאנה מגד:>
אין חוק חדש.
<מאיר רוט:>
כל הברגים והדברים האלה זה לא יהיה בפנים. 
<עידו בן יצחק:>
אבל עדיין אין את החוק החדש.

<קריאה:>
אבל אין חוק.

<קריאות:>
- - -

<פנינה תמנו-שטה:>
אבל זה צריך להיכלל פה.
<ליאנה מגד:>
אין כרגע חוק חדש.

<מאיר רוט:>
אבל אנחנו ממשיכים עם הקיים, הדברים האלה קיימים, - - -

<מאיר פוקס:>
זה הנוסח הקיים.

<היו"ר דוד צור:>
היום אתם משלמים על זה, על חלקי חילוף, על כל בורג וזה?

<מאיר רוט:>
בהחלט כן, על כל סוג.

<היו"ר דוד צור:>
למי אתם משלמים? לעירייה?
<מאיר רוט:>
למשרד לביטחון פנים.
<היו"ר דוד צור:>
או שזה למשרד הכלכלה על כל סוגיית המכסים, יבוא. 

<מאיר רוט:>
לא, למשרד לביטחון פנים. אנחנו הרי מלינים, ונמצא פה עורך-דין נדל שידבר על זה, על כל העניין של האגרות, אגרות יצוא.
<היו"ר דוד צור:>
באופן מסודר תציגו את ההסתייגויות שלכם, אמרת אחת מהן, תכף נשמע תשובות.

<מאיר רוט:>
כל הנושא הזה של היבוא והיצוא - - -

<היו"ר דוד צור:>
אתה עובד מדינה?
<מאיר רוט:>
לא, אני לא עובד מדינה.

<פנינה תמנו-שטה:>
של לשכת המסחר.

<מאיר רוט:>
אני בעל עסק פרטי. כשאנחנו מייבאים יש לנו את האגרות האלו, האגרות האלו בזמנו היו 2% וראינו את זה כמס, ביקשנו לבטל את זה, העניין הזה בוטל, אבל לאחר מכן הושתו האגרות האלו. כלומר, 2% האלה שזה היום בעצם מס הפכו להיות מס בצורה אחרת, בצורה של אגרות על יבוא ועל יצוא, עורך דין נדל בוודאי ירחיב על זה. אנחנו מלינים על זה שכשאנחנו מייצאים ואנחנו צריכים לשלם אגרות על יצוא, זה מס לשמו. גם ביבוא של כלי ירייה - - -
<היו"ר דוד צור:>
שנבין, זה אגרה שתקפה לכמה זמן?

<יעקב עמית:>
ליבוא. 

<היו"ר דוד צור:>
לפעולה ספציפית או אדם שהוציא אישור מזמין עכשיו – אם הוא מזמין כל שבוע אז כל שבוע הוא משלם אגרה? אם הוא מזמין כל שבוע 100 כדורים או 1,000 כדורים אז הוא כל שבוע משלם 2,800 שקל?
<יעקב עמית:>
תיאורטית כן.
<היו"ר דוד צור:>
תיאורטית כן.

<יאיר דוידוביץ:>
מעשית גם, לא נכון.
<מאיר רוט:>
למה תיאורטית, יעקב? אנחנו משלמים, נקודה. 

<יעקב עמית:>
אבל אתה מקבל רישיון פעם בשלושה-ארבעה חודשים. 

<מאיר רוט:>
אני, אבל יכול להיות ש-IWI מקבל כל יום. 

<פנינה תמנו-שטה:>
מה ההכנסה? מעניין מה ההכנסה בצד של משרד בט"פ לשנה.
<היו"ר דוד צור:>
זה לא נכנס לבט"פ, זה בדיוק - - -

<פנינה תמנו-שטה:>
הוא אמר שזה הולך לבט"פ.

<היו"ר דוד צור:>
לא, שום דבר, כולל אגב האגדה שדוחות מהירות התנועה הולכים לאוצר, אף אגורה לא הולכת למשרד לבט"פ, תבינו את זה פעם אחת.
<מאיר רוט:>
אסביר אולי לגבי איך מתנהל הנושא הזה. מגיע נשק, אנחנו משלמים על כל כלי ירייה 30 שקלים, אנחנו מעבירים - כיבואן אני מעביר את הנשק לסוחר, הוא משלם ברכישה 15 שקלים, אותו סוחר מוכר לסוחר משנה קמעוני, הוא שוב משלם 15 שקלים. כלומר, יש פה אגרות, מן סבב כזה שעל אותו כלי משלמים בעצם שוב ושוב ושוב אגרה. 

<היו"ר דוד צור:>
כן, עורך-הדין.

<גיל נדל:>
אנחנו מתנגדים להעלאת אגרות ובעצם קוראים להפחתת האגרות, אסביר בדיוק למה. הגשנו עתירה לבג"ץ בשנת 2007 אחרי התדיינות מול משרד הפנים וועדת האגרות לגבי גובה האגרות, ובסופו של דבר באותו דיון בבג"ץ בשנת 2007 נקבע שתיעשה חשיבה מחודשת של גובה האגרות עם הכנסת מערכת מקוונת שהיבואנים והסוחרים יוכלו להקליד, לעשות את כל העבודה בעצמם ולהזין את זה למערכת. היה אז תחשיב כלכלי, בעקבות לחץ שלנו, מה שאדוני אמר מקודם - - -
<היו"ר דוד צור:>
מה בג"ץ אמר לכם? 

<גיל נדל:>
הייתה הבנה בהסדר שכעבור שנה תיעשה בדיקה להכנסת מערכת מקוונת. הגענו בציר הזמן ל-2008, ב-2009 הגשנו בקשה חוזרת לבג"ץ כי לא קרה שום דבר, ואז הודיעה המדינה שעדיין המערכת המקוונת לא נכנסה לתוקף, וגם אם יכנס איזה משהו הם לא יודעים אם זה ישפיע על גובה האגרות. היום מה שקורה, אנחנו נמצאים כבר בציר הזמן חמש שנים יותר מאוחר, עוד מתבקשת כאן העלאה של אגרות, לא נכנסה בכלל המערכת המקוונת בניגוד לכל הדברים שנאמרו והציפיות שהיו ב-2007. לכן, היום עוד כשמגיע המשרד לביטחון פנים ומשרד האוצר לבקש עדכון זה נוגד גם את הכוונה שהוא אמר בבג"ץ, ולכן אנחנו סבורים שהדבר הנכון יהיה שהוועדה בוודאי - - - 

<היו"ר דוד צור:>
האם המשרד לביטחון פנים התחייב לבג"ץ שזה ייעשה? 

<גיל נדל:>
אם אדוני רוצה, אני יכול להקריא את ההחלטה. 

<היו"ר דוד צור:>
כן, תקריא.

<גיל נדל:>
אקריא את ההחלטה שהייתה בבג"ץ, בג"ץ 6811, - - -
<היו"ר דוד צור:>
זה היה ביטחון פנים או משרד הפנים אז?
<גיל נדל:>
אז זה היה משרד הפנים, היום זה ביטחון פנים.

<היו"ר דוד צור:>
זאת אומרת, המשרד לביטחון פנים מקבל על עצמו את ההתחייבות, יש הבטחה שלטונית.
<גיל נדל:>
יש התחייבות של המדינה, המדינה הייתה בבג"ץ. לאחר חילופי הדברים ושמיעת טענות הצדדים הובהר כי יש כוונה לשפר את השירות הניתן לעותרים על כניסתו לתוקף של הסדר חדש של הגשות בקשות לרישוי העותרים עקב הנהגת שיטה של מחשוב ומעבר לגישה מקוונת של בקשות למשרד הפנים. על-פי הודעת המדינה שינוי זה היה אמור להתבצע עד מחצית 2007, ועתה משהגיע המועד אין צפי לתאריך בו יונהג, אף כי יש ציפייה כי הדבר יתרחש תוך שנת העבודה הקרובה. 

<היו"ר דוד צור:>
לא נקרא את כל פסק-הדין, אבל זה מובן.
<גיל נדל:>
זה עוד ארבע שורות. מתוך הנחה שתוך תקופה שלא תעלה על שנה תתאפשר הגשת בקשות של העותרים בשיטה מקוונת, יש להניח גם שהדבר עשוי להשפיע על שירות הניתן לעותרים, ומכאן שגם אמורה להיות השפעה על גובה האגרות המשולמות בידי העותרים. בנסיבות אלה רשום לפנינו כי עם הנהגת השינוי תיבדק השפעתו על גובה האגרה, זהו. לא הונהג שינוי, לא נבדקה גובה האגרה ובאים לוועדה ורוצים להעלות את גובה האגרה.
<היו"ר דוד צור:>
היחידי שיכול לענות על זה מהנדוניה שהגיעה ממשרד הפנים זה עמית. 

<יעקב עמית:>
נכון. 

<היו"ר דוד צור:>
עמית, מכיר את זה? בוא, תאיר את עינינו.

<יעקב עמית:>
כן, אני מכיר את זה. אכן הייתה כוונה להכניס באמת מערכת מחשוב חדשה שבסוף לא יצאה לפועל כי כבר דובר שנעבור למשרד לביטחון הפנים, ומערכת "אביב" שאתה עבדו בעבר לא אפשרה לעשות את השינויים האלו. 
<היו"ר דוד צור:>
אז הודעתם את זה לבג"ץ?
<יעקב עמית:>
אם היה צריך להודיע אז מי שהיה מודיע זה בעצם באמצעות צינורות האוצר דרך החשבות. ידעו על הדבר הזה, ואכן אנחנו היום נמצאים באיזשהו שיפור, אני לא יודע - - - 

<פנינה תמנו-שטה:>
לא הצלחתי להבין למה זה מתעכב. הרי אם יש פה - - -  

<היו"ר דוד צור:>
זה לא מתעכב, הם לא מתכוונים לעשות את זה.
<יעקב עמית:>
לא, מתכוונים.

<פנינה תמנו-שטה:>
נכון, זה הפרה של הוראת בג"ץ וזה זלזול במערכת - - -
<יואל הדר:>
אדוני היושב-ראש, לא יודע אם זו הפרה, אני לא הכרתי את הנושא הזה של משרד הפנים. אני חושב שניקח את זה לבחינה אצלנו, גם הדבר הזה, שלא יהיה מצב שמשרד אחד מתחייב, למרות שלקחנו לעצמנו ולא ידענו את - - - הזאת, נבחן את זה - - - 
<פנינה תמנו-שטה:>
לשכת המסחר, תרשמו לכם, זה מאוד חשוב מה שהוא אומר. 

<יואל הדר:>
- - ואז נחזור לוועדה, אחרי שנבחן את הנושא, יכול להיות - - -

<היו"ר דוד צור:>
אבל איך זה משליך על הנושא של האגרות?
<יואל הדר:>
אני לא יודע, בשביל זה אנחנו רוצים לבחון את זה, אני לא יודע אם זה משליך, לא משליך, אבל אנחנו - - - 

<פנינה תמנו-שטה:>
לא, אבל מה זה לבחון? יש פה פסיקת בג"ץ - - -
<יואל הדר:>
אין פסיקה, יש - - -
<פנינה תמנו-שטה:>
הוא כרגע הקריא פסיקת בג"ץ.

<היו"ר דוד צור:>
יש פה התחייבות של המדינה - - -

<יואל הדר:>
לא פסיקה, זה לא פסיקה של בג"ץ.

<גיל נדל:>
זה פסק-דין של בג"ץ, הקראתי מפסק-דין של בג"ץ. 

<יואל הדר:>
זו - - - של המדינה, צריך לראות מה המשמעות - - -
<פנינה תמנו-שטה:>
אז אתה אומר שהוא משקר, הוא אומר שהוא הקריא לנו כרגע פסיקת בג"ץ - -

<גיל נדל:>
קראתי פסק-הדין של בג"ץ.
<פנינה תמנו-שטה:>
- - שהייתה פשרה, סליחה, עם המדינה שאמרו שיקימו מערכת מקוונת ולא רק כך, לראות באמת איך זה משפיע על האגרות. עכשיו, אם אתה טוען - - - 

<יואל הדר:>
אני רוצה לבחון את זה.

<היו"ר דוד צור:>
יואל, אתה רוצה לבחון את זה?
<פנינה תמנו-שטה:>
לא, אבל מה זה רוצה לבחון? יש פה חובה של בג"ץ.

<יואל הדר:>
אבל אני לא משרד הפנים, אני לא בקיא בפסק-דין הזה, אני לא יודע מה זה אומר. 

<פנינה תמנו-שטה:>
אז אתם צריכים לשבת אתם.

<יואל הדר:>
לא אתם, לא צריך לשבת אתם.

<פנינה תמנו-שטה:>
זו כבר טענה אחרת שאתם לא משרד הפנים.

<יואל הדר:>
אני צריך לקרוא את מה שכתוב שם, לשאול את יעקב עמית מה משרד הפנים, מה היה בדבר הזה, איך אנחנו מתקדמים מפה והלאה, ומה המשמעות לגבי – אולי מה שאנחנו מביאים היום - - - 

<היו"ר דוד צור:>
הבנתי.

<פנינה תמנו-שטה:>
אדוני היושב-ראש, ולחזור לוועדה אחר כך באמת דון בנושא, זו לדעתי גם נקודה מאוד מאוד חשובה מבחינת שקיפות.
<היו"ר דוד צור:>
נכון.

<יואל הדר:>
בכל מקרה אנחנו צריכים לחזור לכאן. אנחנו צריכים לראות מה – אולי אין משמעות, צריך לבחון את זה. 

<היו"ר דוד צור:>
תראו, בקצב הזה שמצביעים סעיף בוועדה בסוף נסיים עם החוק הזה, עם התקנות האלה. 

<פנינה תמנו-שטה:>
- - - אנחנו צריכים לקחת את זה ברצינות.

<יואל הדר:>
רוצים לבחון מה המשמעות.
<היו"ר דוד צור:>
מה שנקרא, כל מילה שתוסיף תגרע. לדעתי הריטיינר שלך מלשכות המסחר – כבר הצדקתם את הריטיינר שלך, אז עשית עבודה טובה.

<פנינה תמנו-שטה:>
נכון.

<היו"ר דוד צור:>
לכן אנחנו עוצרים את הדיון, המשרד לביטחון פנים ביקש לבחון את הדברים, אנחנו מציעים שתעבירו את ההחלטה הזאת, אומר היועץ המשפטי: נלך הביתה, נבחן את זה, יכול להיות שאגב, המשרד לביטחון פנים, וזה לגיטימי בעיני, יבוא ויגיד: מה שמשרד הפנים ב-2008 התחייב זה אנכרוניסטי, זה לא נכון, לנו יש היום מערכות אחרות, אנחנו לא חושבים שזה נכון לעשות, גם תשובה. יכול להגיד: לא, אנחנו מאמצים את מה שמשרד הפנים החליט ונעשה את זה, ואז יחזרו אלינו לוועדה עם תקנות או אלה, אם הוא יתעקש, או מותאמות יותר, או בכלל.

<יואל הדר:>
לבחון אם יש השלכה של האגרות האלה על הדבר שנאמר בבג"ץ.

<דוד רותם:>
מאה אחוז.
<פנינה תמנו-שטה:>
שאלה שבאמת אני לא כל כך – יכול להיות שהיא לא נכונה בעליל, יש איזה חשש לשקיפות בתחום הזה מול מערכת אינטרנטית?

<יואל הדר:>
לא. 
<היו"ר דוד צור:>
הוא אמר שבכלל לא בחנו את זה.

<פנינה תמנו-שטה:>
אז ההצעה שלך נכונה. לדעתי נעצור את הדיון והם ילכו יעשו שיעורי-בית.
<היו"ר דוד צור:>
אבל כבר השגנו משהו בזה שהצבענו על סעיף המחלוקת. אני מבקש באמת עד הדיון הבא כדי שהאדון הנחמד מהספורט האולימפי, אגב, שאולי אולי אולי סוף סוף תביא לנו כבוד ופעם אחת מדליה, היינו קרובים מאוד עם סטרוק, נכון? 

<יעקב עמית:>
סליחה, לפרוטוקול, אלוף העולם הראשון בספורט אולימפי במדינת ישראל היה קלע בשנת 1994, אלופי אירופה - - -

<היו"ר דוד צור:>
מה שמו?

<יעקב עמית:>
בוריס פולק. 

<היו"ר דוד צור:>
מה עם סטרוק? בזמנו סטרוק היה - - -
<יעקב עמית:>
סטרוק זליג.
<היו"ר דוד צור:>
זליג סטרוק, כי הוא היה אשקלוני, ואני פשוט מכיר אותו, את המשפחה. לכן אני אומר - - -

<יעקב עמית:>
קודם כול, לאשקלונים יש פה זכויות, גם אני אשקלוני, אם אתה לא יודע.

<פנינה תמנו-שטה:>
תראה איך כל הגברים התעוררו איך שהזכרת ספורט. 

<יואל לוי:>
רגע, יש, סגרנו את הפטור?
<יואל הדר:>
כן.

<יואל לוי:>
הפטור אושר.

<היו"ר דוד צור:>
אבל רגע, אני רוצה להגיד לכם, יואל, כיוון שאנחנו לא דנים, עד אז שבו עם הנושא של הוועד האולימפי הספורטיבי וכן הלאה, תראו איך מחריגים אותם באמת מתוך כל הדברים האלה, כי בסך הכול אנחנו רוצים לעודד, אנחנו רוצים סוף סוף מדליה. זה שב-1994 הוא מדבר אתי על איזה - - - 

<יואל הדר:>
אדוני, כפי שנעשה בנושא של האגרות, קריאת כיוון - - -
<יעקב עמית:>
ב-2005 אלוף אירופה, ב-2009 - - -

<היו"ר דוד צור:>
אבל לא, מדליה אולימפית, אל תבלבל את הציבור.
<פנינה תמנו-שטה:>
אדוני היושב-ראש, אני יכולה ללכת? זה נגמר? 

<יואל הדר:>
קריאת הכיוון צריכה להיות בנושא כמו האגרות, אם הם זוכים במדליה מקבל החזר של האגרה.
<היו"ר דוד צור:>
יפה, אני מקבל את זה. סגרנו את הישיבה, תודה.
<הישיבה ננעלה בשעה 11:00.>
